Hlina, Alojz, poslanec NR SR (2014-04-03):
Ďakujem veľmi pekne, vážený pán predseda, vážené kolegyne, kolegovia. Ďakujem aj pánovi spravodajcovi, môžem povedať, že elitnému spravodajcovi, ktorý je mimochodom dôkazom toho, že ako niektorí z nás nevedia prekročiť svoj tieň. Tu je jeden kolega, ktorý sa verejne prizná, že niekoho nenávidí, nech sa páči, a druhý nie je schopný spravodajcovať niekomu zákon kvôli neviem čomu, že čo. No celé smiešne, úbohé, no a tak si tu my žijeme. Prosím vás pekne, k zákonu o bankách treba povedať nasledovné a hovorím to teda aj auditóriu, ale hovorím to hlavne ľuďom, aby prípadne vytvárali tlak. Lebo tu sa, ako to, počkať, aké je nastavenie a čo sa chystá? Lebo jedna vec, že aké sú nastavenia, a by ste ešte neverili, že to, čo sa chystá. Najskôr vám poviem to, čo sa chystá. Už som to aj interpeloval. Poštová banka je štátna banka, pošta, či pardon, Poštová banka je súkromná banka, pošta je štátna. Štátne poštárky chodili po dôchodcoch a za bonus ich presviedčali, že nech si nechávajú doručovať dôchodky Poštovou bankou, tiež údajne zadarmo. Niekto povie, aj tým dôchodcom sa to možno, však to je jedno, pošta, Poštová banka; to je prvé zneužitie, ako im to bolo vysvetlené. Mňa zaujíma v interpelácii, že ako boli fakturované tieto činnosti, som zvedavý, koľko štátna pošta fakturovala súkromnej banke za nadháňanie klientov. A bude ma aj zaujímať, že koľko sa podarilo prevekslovať klientov. Tým, že si nechajú tí dôchodcovia doručovať svoje dôchodky na účet Poštovej banky, ktorý, to doručovanie je teraz bezplatné, teraz je bezplatné. Lenže keď vtáčka lapajú, pekne mu spievajú. Keď vtáčka lapajú, pekne mu spievajú. Oni ešte aj chvíľku budú. Len Poštová banka potrebuje mať čo najviac klientov a potom budú a spustia procesy. Oni ich spustia dvojstranne. U Muňku budú chcieť províziu za to, že ich doručujú, a od dôchodcu si vyberú tiež províziu za to, že ich doručujú. Znova jeden z geniálnych biznisov podnikateľského neba. Znova jeden z podnikate... Naozaj tu v tomto prípade treba aj oceniť tú schopnosť to vymyslieť, hej, že proste sa tie trusty niekde zamyslia, že ako by sa dalo z tejto biedy ešte vytrieskať nejaká tá koruna. Dôchodcovia, niekto zakričí na tom borde. Dôchodcovia. Jak na dôchodcov chceš? Dá sa? Neveríš? Úžerníkom. A teraz ešte aj s doručovaním dôchodku. S doručovaním dôchodkov a výberov, výberom dôchodkov z účtu. Toto je, vážení, vec, ktorá sa chystá. Naozaj som mimoriadne zvedavý, ako to bolo fakturované, a politicky si to vyhodnoťte vy. Viete, tu všetci vieme, kto je Poštová banka, všetci všetko tu vieme a napriek tomu sa tvárime, že nič nevidíme. Necháme to tak. Nechajte tých dôchodcov tak, pre mňa, za mňa. Ja viem, že vy ste, vás z toho hlava nebolí. Vy viete, vy máte určený piesoček, na ktorom sa môžte hrať. Mimo nemôžte ísť, však, pán doktor, lebo by ste dostali po ušoch. Vy presne viete. Presne to máte zadelené a na tom piesočku ste a hráte. Ale hore nad vami tí, čo prelietavajú vrtuľníkmi, hrajú úplnú inú hru s ľuďmi tejto krajiny. Úplne inú hru s ľuďmi tejto krajiny, veľmi zlú, vážení, veľmi zlú. Zákernú, cynickú, bezcitnú. Už aj tí dôchodcovia stoja za to, aby sme sa na nich pozreli a takto to fungovalo. Keď štátna, poštárky chodili nahovárať dôchodcov, aby sa prevekslovali, aby si dali preniesť svoj dôchodok doručovať Poštovou bankou. Konflikt záujmov jak... Čo sa stalo, to je to, čo sa chystá, ale to, čo sme vypracovali aj zlou sociálnou politikou, tou bezpečnostnou situáciou, ktorá je, že proste ľudia sú v ohrození. Ja mám 95 kíl, ale tiež som v ohrození, keď niekam by som šiel do nejakej zóny. Lenže viete, tu už sú v ohrození aj 80-ročné babky. Tu už nikto nepozerá na nič. A to sme mali, tých prípadov tu bolo. Mali sme kvôli tomu zvolaný mimoriadny výbor, ktorý, mimochodom, nevieme dokončiť. To je znova treba povedať, aby si ľudia uvedomili, že ako komu záleží. Bol zvolaný mimoriadny výbor pre obranu a bezpečnosť z dôvodu bezpečnostnej situácie vo vybraných oblastiach Slovenska. To bolo na základe tých publikovaných informácií o napadnutiach dôchodcov. Čo sa stalo, čo sa nestalo. Na jedno pán minister prišiel, ale potom sa, potom z tohto bodu odišiel, a z druhého, keď malo byť pokračovanie, prišiel a keď sme mali prejednávať tento bod, sa zdvihol a odišiel a našim poslancom, členom výboru pre obranu a bezpečnosť na pôde parlamentu v tejto veci povedal, že sa ide stretnúť s prezidentom OLAF-u. Prezident OLAF-u je možno dobrý človek. Ja neviem, ja ho nepoznám, ale formálne je to úradník. Čiže on odignoroval rokovací poriadok výboru, odignoroval poslancov, ktorí sú mu príslušní, odignoroval vôbec parlament a išiel na obed, to bolo v čase obedu, s úradníkom. Takto to, vážení, funguje. To treba tiež povedať tým ľuďom, ktorí sa boja večer prejsť. Nie že večer. Cez deň, cez deň sa už boja prejsť. Boja sa vyjsť do svojej záhradky. Takto vášmu ministrovi vnútra. To je feši. Ja viem, že ono keď niekde novú striekačku, to je iné ísť. Ale toto, tohto sa boja ako čert svätenej vody, vážení, lebo nevedia, čo s tým. To im ušlo z rúk. Však nakoniec z neho vyšlo a povedal, že to je vec pre sociálny výbor. Rozumiete? Rozumiete tejto absurdite? Množiace sa napadnutia dôchodcov vo vybraných oblastiach Slovenska sú agendou pre sociálny výbor. Tak sa chce toho zbaviť, predpokladám. S čím to súvisí? Aj tie množiace sa útoky, a ony sa budú množiť čoraz viac, súvisia s tým, že dôchodcovia, naši dôchodcovia majú častokrát vyššiu hotovosť v dome, minimálne ten doručený dôchodok. Nie všetci dôchodcovia sú komfortní s internetbankingom, s kartami, nie všetci, a koniec koncov nie všade sú aj tie automaty. To znamená, že ten dôchodca si nechá doručiť ten dôchodok, dá si ho do kredenca, ale stáva sa terčom. A my sme z tých dôchodcov urobili terč pre ľudí, ktorí teda sa živia, ako sa živia, a vyzerá, že toho bude čoraz viac. Takže už je. Viete, darmo pôjde, pôjdu tí niekde, kde nie je predpoklad. Jednak sa tam fyzicky nedostanú, ale nie je ani predpoklad, že tam nejaká hotovosť bude. Ale u dôchodcu je predpoklad, že tam hotovosť bude. A jednou z možností, ako to riešiť, ako sa k tomu postaviť, ako hľadať nejaké riešenia, je ponúknuť tým dôchodcom to, že prosím vás, môžte to nechať aj banke, nemajte to doma, ale tie podmienky v tej banke budú korektné. To je to. Budú korektné, lebo teraz nie sú korektné. Máte úplne rabiátsky, rabiátsky poplatok za výber, 2 eurá. Poväčšine tie senior kontá, aj som si to študoval, poväčšine tie senior kontá umožňujú jeden výber a ďalší výber je spoplatnený štandardne. Výber hotovosti. To znamená, vy si vyberáte svoje peniaze, tak za to zaplatíte cirka od 1,50 do 2 eur. Je to poplatková politika bánk. Mimochodom, som teraz pozeral, že poplatky dvíhajú zas. Zarobili o niečo zase viac ako minule, aj zisky z banky sú celkom slušné. Znova apelujem na to, či zrovna na tomto potrebujú zarábať, ale je to poplatková politika danej banky. Aká je naša úloha? Naša úloha je hľadať nejaké riešenia a jedno z riešení je, aby sme tomu dôchodcovi umožnili, aby sa nebál, chudák, lebo pre neho, ja viem, že pre vás, čože dve eurá, však to je nič. Ale pre tých chudákov, biedakov dôchodcov dve eurá je veľa. Hej, to je veľa. Preto poväčšine, aj keď mu príde, že mu doručia ten dôchodok, tak má tendenciu si to vybrať na jedenkrát, lebo už druhýkrát nechce platiť, alebo vyberať vo veľkých čiastkach. A tým pádom si to vyberie, tým pádom to má doma a stáva sa terčom, obeťou všelijakých ľudí, ktorí mu to chcú zobrať. Áno, je to našou povinnosťou, vážení! Je to našou psou povinnosťou hľadať riešenia a jedno z riešení je to, že tie banky, nie že donútiť. Pozrite sa, banka nie je štandardný podnikateľský subjekt. To si povedzme. Ony tu plnia určité úlohy. Majú dokonca však špeciálny zákon. Nemáte zákon o pekároch. Nie. Tak už to vystihuje to, že to je nejaký iný podnikateľský subjekt. Áno? Už len to keby sme povedali, tak máme na to právo a už aj povinnosť zaviesť niečo také, aby tí dôchodcovia, chudáci, sa nebáli nechať tie peniaze banke, aby si ich mohli vyberať v menších sumách a sekundárne tým eliminovať tú možnosť toho, že sa stanú obeťou. A návrh zákona hovorí jasne. Banky by mali vytvoriť taký produkt, ktorý poberateľom dôchodkových dávok umožní bezplatný výber z účtu, ich účtu, na ktorý im chodí dôchodok. Nie z nejakého podnikateľského účtu. Z toho účtu, na ktorý im chodí dôchodok, bezplatne. V našom návrhu je sedem, hovorme o tom, hovorme, môžme hovoriť o piatich a ešte, lebo viete, pristupovali sme k tomu zodpovedne, k tomu návrhu, čo sa môže, čo nemôže stať, bude to obťažujúce. Ja viem, že pre banku je to obťažujúce, mierne obťažujúce, že tam tí dôchodcovia budú chodiť. Aby si nechodili vyberať po jednom eure, tak sme tam dali do toho návrhu, je aj minimálna suma, ktorú je potrebné vybrať, aby teda niekto argumentačne sa nedovybavil, že čo môže nastať. Hej, čiže sa stanovuje aj hranica minimálneho výberu, ktorý je tam. V návrhu je 10, 10, 10 euro. Vážení, ten návrh nemá chybu. Ten návrh nemá žiadnu chybu. Ten návrh je na mieste. Ten návrh by tu mal prejsť ľavou zadnou, avšak bojím sa hlasovania o piatej. Ten návrh nemá chybu. Nemá najmenšiu chybu. Pokiaľ sa znova nebudete identifikovať v tom, my sme to kvalifikovane odhadli niekde na úrovni 30 – 35 miliónov euro ročne, čo tie banky dostanú na poplatkoch od dôchodcov. Pokiaľ vám nezáleží na tom, že tu cirka miliardu korún z tých biednych dôchodkov, z tých biednych dôchodkov, čo chudáci dostanú, že vo forme poplatkov ešte zaplatia tej banke. Keď vám na tom záleží, vyzerá, že áno, tak o piatej sa ukážte. Ďakujem pekne.